SCG เผยเพลิงไหม้หม้อแปลงไฟฟ้า-โรงไฟฟ้า เสียหายเบื้องต้นราว 30 ลบ.
SCG แจงเพลิงไหม้หม้อแปลงไฟฟ้า-โรงไฟฟ้าวานนี้ (16 เม.ย.) เสียหายเบื้องต้นราว 30 ลบ. ยันโรงไฟฟ้าสามารถเดินเครื่องได้ปกติ
17 เม.ย. 2558

บริษัท สหโคเจน (ชลบุรี) จำกัด (มหาชน) หรือ SCG ได้ชี้แจงเหตุการณ์เพลิงไหม้หม้อแปลงไฟฟ้าของโรงไฟฟ้าสหโคเจนเมื่อวันที่ 16 เม.ย. 2558 เมื่อเวลาประมาณ 8.40 น. พื้นที่ภายในบริเวณสวนอุตสาหกรรมเครือสหพัฒน์ ศรีราชา โดยเจ้าหน้าที่ดับเพลิงได้ควบคุมเพลิงให้อยู่ภายในกำแพงกันไฟ (Firewall) ของหม้อแปลงดังกล่าวไม่ให้ลุกลามหรือก่อความเสียหายกับอุปกรณ์อื่นๆของโรงไฟฟ้า
ทั้งนี้คาดว่าความเสียหายเบื้องต้นประมาณ 30 ล้านบาท โดยบริษัทได้ทำประกันภัย All Risk ไว้กับบริษัทประกันภัยแห่งหนึ่ง สำหรับสาเหตุอยู่ระหว่างการตรวจสอบร่วมกับผู้เชี่ยวชาญและตัวแทนประกันภัย
อนึ่ง มีการเสนอข่าวบางกระแสว่า ไฟไหม้โรงไฟฟ้าสหโคเจน ซึ่งคลาดเคลื่อนกับความเป็นจริง เนื่องจากระหว่างการเกิดเหตุการณ์ ไฟไหม้หม้อแปลงโรงไฟฟ้ายังสามารถเดินเครื่องจ่ายไฟฟ้าและไอน้ำให้สวนอุตสาหกรรมได้ตามปกติ